Polisiebeampte gevonnis oor korrupsieArgieffoto ŉ 33-jarige speurder van die Van Reenen-eenheid is in die Ezakheni-streekshof in KwaZulu-Natal gevonnis op aanklag van korrupsie. Simon Mvelase is Vrydag tot 15 jaar direkte tronkstraf gevonnis, het kapt. Simphiwe Mhlongo, woordvoerder van die polisie, gesê. “Konst. Mvelase was in Augustus 2016 ŉ ondersoekbeampte in ŉ diefstalsaak wat in die Van Reenen-gebied plaasgevind het,” het Mhlongo verduidelik. “Hy het R21 000 van die beskuldigde se meisie geëis om nie die borgtogaansoek teen te staan nie. Die saak is na die Valke se ondersoekeenheid oor ernstige korrupsie verwys en ŉ operasie is uitgevoer. Hy is in hegtenis geneem.” Mvelase het ŉ paar keer in die hof verskyn en was op borgtog vrygelaat tot hy uiteindelik gevonnis is.